medieval-data/medieval-letters huggingface dataset:
CCLXXI.  Ad Henricum Juniorem Romanorum regem.--Amitae ipsius (ducissae Poloniae) provisurum se promittit.   (Anno 1148, April. 1.) [MARTEN.,  Ampl. Collect.,  II, 239.]
Author: Eugenius III

EUGENIUS episcopus, servus servorum Dei, dilecto in Christo filio HENRICO Juniori Romanorum regi illustri imperatoris Conradi filio salutem et apostolicam benedictionem.

Litteras et nuntios tuos debita benignitate suscepimus, et eorum preces diligenter attendimus. Personam siquidem tuam vera in Domino charitate diligimus, et in quibus secundum Deum possumus, paternae devotionis memores, volumus honorare. Ideoque tuae amitae, pro qua rogasti, consueta apostolicae sedi clementia per nuntium nostrum, quem ad partes illas duximus destinandum, auctore Domino, quantum pro honestate nostra poterimus, providere curabimus. Caeterum in puerili aetate constitutus ita bonis et honestis actibus incumbere studeas, ut de tuis successibus mater tua sancta Romana Ecclesia gratuletur. Data Remis Kalendas Aprilis.
CCLXXII.  Ad praelatos Teutonicos.--Ut Juniori regi Henrico assistant suisque consiliis et operibus eum adjuvent.   (Anno 1148, April. 1.) [  Ibid.  ]
Author: Eugenius III

EUGENIUS episcopus, servus servorum Dei, venerabilibus fratribus archiepiscopis, episcopis et dilectis filiis abbatibus per Teutonicum regnum constitutis salutem et apostolicam benedictionem.

Sicut manifeste vestra prudentia recognoscit, charissimus filius noster Conradus Romanorum rex divini amoris fervoribus excitatus, vivificae crucis signo suscepto, ad debellandam idololatrarum insaniam, et ad cultum Christiani nominis propagandum sese viriliter ac potenter accinxit. Cum itaque omnibus ex nostro simus officio debitores, pro ipso tamen magis debemus et propensius volumus esse solliciti. Unde fraternitatem vestram praesentibus exhortamur epistolis, et exhortando mandamus, quatenus charissimo filio nostro Henrico Juniori regi, Romanorum regis illustris Conradi filio diligenter et fideliter assistatis; et in his, quae ad Patris sui honorem et regni statum pertinere noscuntur, ut pax per omnipotentis Dei gratiam in populis sibi subjectis integra conservetur, opem ei et consilium, quando vestrum auxilium postulaverit, impendatis. Nolumus siquidem, ut sub protectione beati Petri in patris sui absentia aliquatenus honoris sui detrimentum vel defectum incurrat. Data Remis Kal. April.
CCLXXIV.  Ad Odonem ducem Burgundiae.--Arguit quod infestus sit Ecclesiae Vizeliacensi.   (Anno 1148, April. 3.) [MANSI,  Concil.,  XXI, 657.]
Author: Eugenius III

EUGENIUS episcopus, servus servorum Dei, dilecto filio O. Burgundiae duci, salutem et apostolicam benedictionem.

Cum omnis potestas a Domino Deo sit, terreni principes et populi mundani rectores quae ad honorem Dei spectare cognoverint, debent propensius operari: quo contra adversus personam tuam querelam accepimus. Significatum namque nobis est, quod ecclesiam Sanctae Mariae Magdalenae, et ejus homines inquietas multipliciter et infestas. Quod tanto gravius ferimus, quanto personam tuam propensiori charitate diligimus, et salutem tuam debitis affectionibus praeoptamus. Ideoque per praesentia ibi scripta mandamus, quatenus memoratam ecclesiam, et ejus homines infestare de caetero non praesumas, ne iteratus clamor ad nostras aures debeat pervenire. Datum Remis, III Nonas Aprilis.
CCLXXV.  Ad I. comitissam Nivernensem.--Increpat quod infestet eos qui Vizeliacum pergunt   (Anno 1148, April. 3.) [MANSI,  Concil.,  XXI, 662.]
Author: Eugenius III

Guillelmus comes bonae memoriae in praesentia venerabilis fratris nostri Hugonis Antissiod. et dilecti filii nostri Bernardi abbatis Claraeval. dicitur promisisse, quod mercatores et caeteros Vizeliacum ire volentes, neque ipse, neque suae terrae homines prohiberent. Nunc vero, sicut dilecti filii nostri Pontii Vizeliacensis abbatis relatione accepimus, ire illuc volentes per te, et per tuos homines prohibes et infestas. Ideoque nobilitati tuae per praesentia scripta mandamus, quatenus inhumanitatem hanc facere de caetero non praesumas. Quod si facere praesumpseris, timendum tibi est ne indignationem omnipotentis Dei, beatae Mariae precibus, quae multum dilexit Dominum, consequaris.

Datum Remis, III Non. Aprilis.
CCLXXIX.  Sancto Martino praebendam perpetuam in ecclesia Ambianensi confirmat.   (Anno 1148, April. 5.) [  Gall. Christ.  nov., X, Instr., 314.]
Author: Eugenius III

EUGENIUS episcopus, servus servorum Dei, dilectis filiis THEOBALDO abbati ecclesiae S. Martini Ambianensis ejusque fratribus salutem et apostolicam benedictionem.

Effectus justa postulantibus indulgere vigor aequitatis et ordo exigit rationis, praesertim quando petentium voluntatem pietas adjuvat et veritas non relinquit. Eapropter, dilecte in Domino fili, tuis justis postulationibus praestantes assensum, donum super praebendam quam in Ambianensi matre ecclesia, assensu capituli ejusdem ecclesiae, et precibus dilecti filii nostri Bernardi Claraevallensis abbatis, venerabilis frater noster Theodericus Ambianensis episcopus tibi tuisque successoribus rationabiliter concessisse dignoscitur, auctoritate sedis apostolicae confirmamus, et in jure ac potestate ecclesiae tuae futuris temporibus manere decernimus. Si quis vero hujus nostrae confirmationis paginam sciens, contra eam temere venire praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Remis, Nonis Aprilis, indictione XI.
CCLXXX.  Ad A. Bremensem, H. Mindensem et T. Ferdensem antistites.--Ut praedia Kaminatae monasterii a variis usurpata curent restitui.   (Anno 1148, April. 5.) [MARTEN.,  Ampl. Collect.,  II, 240.]
Author: Eugenius III

EUGENIUS episcopus, servus servorum Dei, venerabilibus fratribus A. Bremensi archiepiscopo, HE. Mindensi, T. Ferdensi episcopis, salutem et apostolicam benedictionem.

Possessiones ecclesiarum patrimonia pauperum et pretia peccatorum esse noscuntur, ideoque si quis praesumit ea contra justitiam detinere, sacrilegium profecto committit. Significatum nobis est, quod parochiani tui, frater archiepiscope, Odico, Riembertus, Thederinus, Rainerus, Hermannus et quidam alii possessiones Kaminatensis Ecclesiae de manu Judith quondam abbatissae, postquam deposita fuit, recipere praesumpserunt, et eas eidem monasterio reddere suae salutis immemores contradicant. Hugoldus, Waltardus, Gerardus, et quidam alii parochiani tui, frater Ferdensis, beneficia quaedam, ut nobis suggestum est, de manu ejusdem nihilominus, postquam deposita fuit, receperunt. Quia igitur praefata Judith, postquam per sententiam venerabilis fratris nostri bonae memoriae Thomae presbyteri cardinalis, tunc apostolicae sedis legati a regimine Kaminatensis Ecclesiae deposita fuit, nullam alienandi vel impignorandi bona ipsius Ecclesiae habuit potestatem, per praesentia vobis scripta mandamus, quatenus eos districtius moneatis ut bona praedictae ecclesiae, quae contra animarum salutem detinere praesumunt, ei cum integritate restituant, et ab ipsius infestatione desistant; quod si infra quadraginta dies, postquam a vobis commoniti fuerint, facere contempserint, canonicam de ipsis justitiam faciatis. Nihilominus, frater Mindensis, praesentium tibi auctoritate mandamus, quatenus Walderum, qui ejusdem monasterii praedia, clericalis officii consideratione postposita, ab eadem, quae potestatem dandi non habuit, dicitur recepisse; districte commoneas ut male acquisita restituat, et eamdem ecclesiam in pace possidere permittat; quod si facere contempserit, canonica eum censura coerceas. Data Remis, Nonis Aprilis.
CCLXXXI.  Ad Corbeienses monachos.--Confirmat depositionem Henrici abbatis.   (Anno 1148, April. 5.) [  Ibid.,  241.]
Author: Eugenius III

EUGENIUS episcopus, servus servorum Dei, dilectis filiis Corbeiensibus monachis, liberis ac ministerialibus, salutem et apostolicam benedictionem.

Quantum sit necessarium monasteriorum quieti prospicere, et de eorum utilitate sollicite cogitare, ante actum officium, quod in abbatiae regimine gessimus nos informat. Ideoque paci et tranquillitati Corbeiensis Ecclesiae providentes, sententiam, quam venerabilis frater noster bonae memoriae Thomas presbyter cardinalis et apostolicae sedis legatus, in Henricum quondam ejusdem monasterii abbatem dedit, confirmantes statuimus, quod si idem Henricus pacem monasterii Corbeiensis perturbare praesumpserit, et bis tertiove commonitus non resipuerit, non solum ibi ulterius praelationis non habeat officium, sed nec postmodum ibi inter subditos maneat, prohibemus. Datum Remis, Nonis Aprilis.
CCLXXXIV.  Ad Fuldenses.--Contra suum mandatum factam ab eis electionem declarat irritam, mandatque ut praesentibus quibusdam quos nominat abbatibus ex altero claustro eligant sibi abbatem.   (Anno 1148, April. 8.) [MARTEN.,  Ampl. Coll.,  II, 241.]
Author: Eugenius III

EUGENIUS episcopus, servus servorum Dei, dilectis filiis monachis, liberis et ministerialibus Fuldensis monasterii, salutem et apostolicam benedictionem.

Si ad regenda rationabiliter membra discretio capitis intenta non fuerit, corporis compages dissoluta nutabit. Postquam igitur Fuldensis Ecclesia primo nudata fuit pastore, curae nobis fuit fratribus qui praesentes erant, viva voce praecipere ut de alio claustro uno eodemque consensu talem sibi praeficiendum abbatem eligerent, per quem in Fuldensi monasterio, quod pastoris incuria tam in spiritualibus quam in temporalibus fuerat diminutum, grata Deo verae religionis cultura posset, auctore Domino, restaurari. Vos vero contra formam nostri mandati de vestro claustro abbatem eligere praesumpsistis, qui etiam pro membrorum deformitate ad sacerdotium non poterat promoveri. Ideoque quod super ejus electione factum est, auctoritate apostolica in irritum deducentes, monachos clericos ab obedientia, et laicos a fidelitate, quam ei fecisse noscuntur, absolvimus. Quapropter per praesentia vobis scripta mandamus atque praecipimus, quatenus de alio claustro consilio dilectorum filiorum nostrorum Adae Ebracensis, Eberbrachcensis, Hersfeldensis et Corbeiensis abbatum personam religiosam, discretam, litteratam in abbatem vobis invocata divina gratia eligatis, per quam in vestro claustro religionis fervor, qui peccatis exigentibus inibi tepuisse dignoscitur, valeat reparari, et verbo ejus ac bonae conversationis exemplo possit futuris temporibus custodiri. Data Remis, VI Idus Aprilis.
CCLXXXV.  Ad Ebracensem, Everbacensem, Hersfeldensem et Corbeiensem abbates.--Ut Fuldam accedentes abbatem ex altero claustro eligi curent.   (Anno 1148, April. 8.) [MARTEN.,  Ampl. Coll.,  II, 242.]
Author: Eugenius III

EUGENIUS episcopus, servus servorum Dei, dilectis filiis Ebracensi, Everbacensi, Hersfeldensi et Corbeiensi abbatibus, salutem et apostolicam benedictionem.

In apostolicae sedis specula disponente Deo constiti, omnibus mundi Ecclesiis tam vicinis quam longe positis exacta diligentia providere compellimur. Quia vero fratres Fuldensis monasterii contra prohibitionem nostram personam de claustro proprio elegerunt, et praepediente deformitate corporis ad sacerdotium ascendere non debebat, quod de eo factum fuerat, in irritum duximus. Ne igitur eadem Ecclesia pro pastoris absentia tam in spiritualibus quam in temporalibus gravia detrimenta sustineat, per praesentia vobis scripta mandamus, quatenus ad memoratam Ecclesiam accedatis, ut fratres ejusdem loci de alieno claustro talem sibi vestro consilio eligant, Domino auctore, pastorem, per quem grata Deo verae religionis cultura, quae inibi deperisse dignoscitur, valeat reformari. Data Remis, VI Idus Aprilis.
CCLXXXVII.  Monasterium S. Aegidii de Canawella sub protectione sua sumpsit.   (An. 1148, Apr. 13.) [RYMER,  Foedera,  I, 15]
Author: Eugenius III

EUGENIUS episcopus, servus servorum Dei, dilectis filiis WILELMO priori monasterii Sancti Aegidii de Canawella, ejusque fratribus tam praesentibus quam futuris regularem vitam professis, in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Eapropter, dilecti in Domino filii, vestris justis postulationibus clementer annuimus: praefatum coenobium, in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus; inprimis siquidem statuentes, ut ordo monasticus, secundum beati Benedicti Regulam, in vestra Ecclesia institutus, ibidem futuris temporibus inviolabiliter conservetur.--Quascunque etiam possessiones, quaecunque bona in terris cultis vel incultis, pratis, silvis, pascuis, molendinis, decimis, seu aliis idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis Deo propitio, poterit adipisci, firma vobis vestrisque successoribus et illibata per maneant; in quibus haec propriis duximus exprimenda vocabulis: ipsum videlicet locum Canawellam cum praefata Sancti Aegidii ecclesia; ex dono Gevae filiae Hugonis comitis Castriae, in cujus dominio praedicta ecclesia sita est, Landam, quae vocatur Stichesleia; in Draitona unam mansionem; in Duntona unum molendinum, quod est in Corre, et quatuor virgatas terrae in eadem villa cum prato adjacente, in Ellefordia, ex dono Roberti de Weffordia; sexaginta acras terrae in Bosco suo in Witemora, praeter planum in Sticelleia. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, seu quibuslibet molestiis fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura: salva sedis apostolicae auctoritate, et dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus hic fructum bonae actionis percipiant, et apud districtum judicem praemia aeternae pacis inveniant. Amen, Amen, amen.
CCLXXXVIII.  Epistola a paribus ad Gallicanos episcopos, qua jura Majoris Monasterii in parochialibus ei subjectis definit.   (Anno 1148, April. 14.) [MABILL.,  Annal. Bened.,  VI, 708.]
Author: Eugenius III
Date:  [Petro] [Sansoni] [Engelbaudo] [Gaufredo] [Hugoni] [Gaufrido] [Manassi] [Gilberto] [Guillelmo] [Ulgerio] [Alano] [Joanni] [Bernardo] [Theobaldo] [Manassi] [Gosleno] [Henrico] [Girardo] [Algaro] [Richardo] [Rotrodo] [Miloni] [Bartholomaeo] [Theodorico] [Odoni]

EUGENIUS episcopus, servus servorum Dei, venerabilibus fratribus P. Bituricensi, S. Remensi, EN. Turonensi, G. Burdegalensi et HU. Rothomagensi archiepiscopis, G. Carnotensi, M. Aurelianensi, G. Pictavensi, G. Cenomanensi, U. Andegavensi, A. Redonensi, J. Aletensi, B. Namnetensi, T. Parisiensi. M. Meldensi, G. Suessionensi, H. Trecensi, G. Sagiensi, A. Constantiensi, R. Abrincensi, R. Ebroicensi, M. Morinensi, B. Laudunensi, T. Ambianensi, et O. Belvacensi episcopis, salutem et apostolicam benedictionem.

In generalibus conciliis statutum esse cognoscitur ut sacerdotes qui in ecclesiis ad monasteria pertinentibus commorantur, de animarum quidem cura dioecesano episcopo respondeant, abbati vero et fratribus suis pro rebus temporalibus debitam subjectionem exhibeant. Quo contra dilecti filii nostri G. abbatis Majoris Monasterii et fratrum suorum querelam accepimus, quod presbyteri ecclesiarum ad eos pertinentium quae in parochiis vestris sitae sunt, debitam eis subjectionem subtrahant, et malignitatis studio archidiaconis adhaerentes nihil eis se debere respondeant. Qua igitur neminem sua volumus privari justitia, per apostolica vobis scripta mandamus, quatenus praedictos sacerdotes de quibus idem abbas vel fratres sui vobis conquesti fuerint, districte commoneatis ut debitam eis reverentiam et subjectionem exhibeant, et nulla occasione quod eorum juris esse cognoscitur eis imminuere vel subtrahere praesumant. Alioquin praefato filio nostro abbati et ejus fratribus super his quae ad eos pertinent de praedictis sacerdotibus debitam ultionem sumendi liberam concedimus facultatem. Datum Remis, XVIII Kal. Maii.
CCLXXXIX.  Decanos per Bonnensis Ecclesiae archidiaconatum constitutos G. praeposito obtemperare jubet.   (Anno 1148, April. 18.) [GUNTHER,  Cod. diplom. Rheno-Mosell.,  I, 340.]
Author: Eugenius III

EUGENIUS episcopus, servus servorum Dei, dilectis filiis decanis per Bonnensis Ecclesiae archidiaconatum constitutis, salutem et apostolicam benedictionem.

Sicut obedientes filii obedientiae merito virtutum custodiam tenent, ita inobedientes per inobedientiam peccatorum cumulum introducunt. Est enim quasi peccatum hariolandi repugnare, et velut scelus idololatriae nolle acquiescere. Ideoque per praesentia vobis scripta mandamus quatenus dilecto filio nostro G. Bonnensi praeposito obedientiam et reverentiam exhibentes, ejus justis monitis et praeceptis humiliter pareatis. Data Remis, XIV Kal. Maii.
CCXCI.  Privilegium pro monasterio S. Remigii Remensi.   (Anno 1148, April. 20.) [MARLOT,  Metropol, Rem.,  II, 359.
Author: Eugenius III

EUGENIUS episcopus, servus servorum Dei, dilectis filiis ODONI abbati monasterii Sancti Remigii, ejusque fratribus tam praesentibus, quam futuris regularem vitam professis, in perpetuum.

Officii nostri nos hortatur auctoritas pro Ecclesiarum statu satagere, et earum quieti et utilitati salubriter, auxiliante Domino, providere, etc. Dignum namque est et honestati conveniens esse cognoscitur, qui ad regimen Ecclesiarum assumpti sumus, eas et a pravorum hominum nequitia tueamur, et B. Petri et apostolicae sedis patricinio muniamus. Proinde, dilecti in Domino filii, vestris justis petitionibus clementer annuimus, et praefatum monasterium sub beati Petri et nostra protectione suscipimus et praesentis scripti privilegio communimus, etc. Si qua igitur ecclesiastica saecularisve persona, hanc nostrae constitutionis paginam sciens, contra eam venire tentaverit. . . . . . . . potestatis honorisque sui dignitate careat, etc. Ego Eugenius Catholicae Ecclesiae episcopus. Ego Imarus Tusculanus episcopus. Ego Odo diaconus cardinalis Sancti Gregorii ad Velum Aureum. Ego Octavianus diaconus cardinalis Sancti Nicolai in Carcere Tulliano. Ego Joannes Paparo diaconus cardinalis Sancti Adriani. Ego Hebaldus presb. cardinalis Sanctae Praxedis. Ego Humbaldus presbyter cardinalis tituli SS. Joannis et Pauli. Ego Gillebertus indignus sacerdos tituli Sancti Marii. Ego Julius presbyter cardinalis tituli Sancti Marcelli. Datum Catalauni, per manum Guidonis, sanctae Romanae Ecclesiae diaconi cardinalis et cancellarii, XII Kal. Maii, indict. II, Incar. Dom. anno 1148, pontificatus vero domni Eugenii III papae anno quarto.
CCXCII.  Ad abbatissam et moniales S. Petri Remensis.--Munimentum abbatissae et monialium S. Petri Remensis, contra abbatem et monachos S. Nicasii, super calciata de Turno.   (Anno 1148, April. 23.) [MARTEN.,  Anecdot.,  627.]
Author: Eugenius III

EUGENIUS episcopus, servus servorum Dei, dilectis in Christo filiabus abbatissae S. Petri, ejusque sororibus S. et A. B.

Causarum diffinitiones et controversiarum concordiae idcirco litterarum apicibus commendatur, ne posterorum memoriae subtrahantur. Controversia quae inter vos et abbatem S. Nicasii agitabatur, hoc modo in nostra praesentia est per concordiam terminata. Tota calciata quae est juxta castrum de Thur, erit ecclesiae S. Nicasii jure parrochiali, eique omnes ejusdem calciatae habitatores parochialia jura cum integritate persolvent. Omnes vero qui in domibus, quae extra portam ipsius calciatae sunt, et quicunque de caetero intra ipsas domos et ecclesiam Beati Petri de Jardincurte habitaverint, erunt parochiani S. Petri; ab alia vero parte domorum, quicunque inter ipsas domos et ecclesiam S. Simeonis habitaverint, parochiani erunt ecclesiae S. Nicasii. Quidquid habitatores calciatae vobis tam de hortis, quam de domibus ipsius calciatae aut aliis persolvebant, nihilominus vobis persolvent. Et quoniam tu abbatissa liti de calciata super jure parochiali in manu abbatis S. Nicasii renuntiasti, abbas IX sextarios annonae tibi remisit, quorum sex ecclesiae S. Petri pro molendinis, tres vero pro quadam cultura singulis annis ecclesiae S. Nicasii persolvebat. Nos ergo concordiam istam, quemadmodum dictum est, confirmamus, et ratam manere decernimus. Quadraginta quoque solid. Catalaunenses, qui ab ecclesia Buciliensium, pro abbatissa ejusdem loci ex concordia inter ipsam et per Buciliensem abbatem ecclesiae vestrae, donec in ea vixerit, debentur, vobis in vita sua nihilominus confirmamus. Si quis autem hujus nostrae confirmationis paginam sciens contra eam temere venire tentaverit, indignationem omnipotentis Dei, et beatorum Petri et Pauli apostolorum ejus se noverit incursurum, atque in extremo examine de commisso reatu rationem Domino redditurum. Data in territorio Trecensi apud Brennam, IX Kalendas Maii.
CCXCIII.  Privilegium pro monasterio S. Mariae Basso-fontensi.   (Anno 1148, April. 24.) [HUGO,  Annal. Praem.,  I, 151.]
Author: Eugenius III

EUGENIUS episcopus, servus servorum Dei, dilectis filiis BALDUINO abbati de Basso-fonte ejusque fratribus tam praesentibus quam futuris, in perpetuum.

Quoties illud a nobis petitur quod rationi et honestati convenire dignoscitur, animo nos decet libenti concedere et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus et ecclesiam Santae Mariae de Basso-fonte, in quo divino mancipati estis servitio, sub B. Petri et nostra protectione suscipimus et praesentis scripti privilegio communimus; imprimis siquidem statuentes ut ordo canonicus secundum sancti Augustini Regulam et Praemonstratensium fratrum institutionem in vestra ecclesia futuris perpetuo temporibus inviolabiliter conservetur. Praeterea quascunque possessiones, quaecunque bona, in agris, veneis, pratis, silvis, pascuis, terris cultis vel incultis, decimis, seu aliis quae eadem ecclesia juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, Deo propitio, poterit adipisci, firma vobis vestrisque successoribus, et illibata permaneant; in quibus haec propriis duximus exprimenda vocabulis: locum videlicet ipsum de Basso-fonte, locum de Magnissilium , cum molendinis, grangiam de Verpelleria cum omnibus earum appendiciis, quidquid a Waltero comite Brenensi vobis datum est et episcopi Trecensis sigillo firmatum; decimas Bleincurtis, Novae villae, Vitriaci, Cepeoii , Convenii et Froevallis ; octavam pariter decimae de nova et antiqua Brena, cum decimis Calderii , Sancti Navortii , atque Pressei , octavam pariter totius terrae et aquae quae adjacet terrae Alberti Monilis . Porro laborum vestrorum quos in novalibus, propriis manibus vel sumptibus colitis, sive de nutrimentis vestrorum animalium, nullus a vobis decimas exigere praesumat. Decernimus ergo ut nulli omnino hominum hanc praefatam ecclesiam turbare temere, aut ejus possessiones auferre, vel ablatas retinere, minuere, seu quibuslibet vexare molestiis liceat. Datum apud Claram-vallem per manum Guidonis sanctae Ecclesiae Romanae cardinalis et cancellarii, VIII Kal. Maii, indictione XI, Incarnationis Dominicae anno 1148, pontificatus vero domni Eugenii papae III anno IV

Notes: ( Mesnil ) ( Verpillière ) ( Spois ) ( Couvignon ) ( Froeval ) ( Cheidray ) ( S. Nabor ) ( Pressy ) ( Mainil-Aubert )